b'\n_START_ARTICLE_\nPikkulimaska\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nPikkulimaska muodostaa suuria kasvustoja hitaasti virtaavien vesien pinnalle. 1,5\xe2\x80\x935 mm kokoiset versot ovat yksijuurisia, tavallisesti 2\xe2\x80\x935 verson ryhmin\xc3\xa4 kelluvia. Valkoista langanp\xc3\xa4tk\xc3\xa4\xc3\xa4 muistuttavan juuren pituus on tavallisesti alle 5 cm. Lehti\xc3\xa4 muistuttavat versot ovat pitk\xc3\xa4npy\xc3\xb6reit\xc3\xa4 tai vastapuikeita, ehytlaitaisia, kolmesuonisia ja litteit\xc3\xa4. V\xc3\xa4rilt\xc3\xa4\xc3\xa4n ne ovat vihreit\xc3\xa4, joskus harvoin alapuolelta punertavia. Verson tyvi on lyhyt ja kalvomainen. Alapinnan ilmaontelot ovat ep\xc3\xa4selv\xc3\xa4sti n\xc3\xa4kyvi\xc3\xa4 ja alle 0,3 mm levyisi\xc3\xa4. Vaatimattomassa kukinnossa on kaksi hedekukkaa ja yksi emikukka. Kukinto sijaitsee verson laidan taskussa kalvon suojaamana. Pikkulimaska kukkii hein\xc3\xa4-elokuussa, mutta kukintoja tavataan harvoin eik\xc3\xa4 sen tiedet\xc3\xa4 tuottaneen Suomessa siemeni\xc3\xa4.\n_START_SECTION_\nLevinneisyys\n_START_PARAGRAPH_\nPikkulimaskaa tavataan l\xc3\xa4pi pohjoisen pallonpuoliskon lauhkeilla alueilla, mutta esiintymisalue on ep\xc3\xa4yhten\xc3\xa4inen. Sit\xc3\xa4 kasvaa koko Euroopassa pohjoisimpia osia lukuun ottamatta, Pohjois-Afrikassa, L\xc3\xa4hi-id\xc3\xa4ss\xc3\xa4, suurimmassa osassa Keski-, It\xc3\xa4- ja Kaakkois-Aasiaa, Pohjois-Amerikan keski- ja etel\xc3\xa4osissa sek\xc3\xa4 Karibialla. Laji on levinnyt my\xc3\xb6s etel\xc3\xa4iselle pallonpuoliskolle muun muassa etel\xc3\xa4iseen Afrikkaan ja Australiaan. Suomessa pikkulimaskaa tavataan yleisen\xc3\xa4 Oulu\xe2\x80\x93Joensuu-linjan etel\xc3\xa4puolella. Pohjoisimmat havainnot ovat Keski-Lapista.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nPikkulimaska kasvaa rehev\xc3\xb6ityneiss\xc3\xa4 vesiss\xc3\xa4, kuten lammikoissa, ojissa, joissa, j\xc3\xa4rviss\xc3\xa4 sek\xc3\xa4 v\xc3\xa4h\xc3\xa4suolaisessa murtovedess\xc3\xa4 suojaisissa paikoissa. Sit\xc3\xa4 tavataan my\xc3\xb6s ulkoluotojen kallioallikoissa. Laji on Suomessa yleistynyt vesist\xc3\xb6jen rehev\xc3\xb6itymisen my\xc3\xb6t\xc3\xa4.\n_START_SECTION_\nK\xc3\xa4ytt\xc3\xb6\n_START_PARAGRAPH_\nPikkulimaskaa kasvatetaan my\xc3\xb6s akvaariokasvina, ja esimerkiksi kultakalat sy\xc3\xb6v\xc3\xa4t sit\xc3\xa4 mielell\xc3\xa4\xc3\xa4n.'